
Επίσκεψη Υφυπουργού Παιδείας Κώστα Βλάση στον Δήμαρχο Κιλκίς
Η σχολική στέγη βρέθηκε στην ατζέντα της συζήτησης κατά την σημερινή επίσκεψη του Υφυπουργού Παιδείας, Θρησκευμάτων και Αθλητισμού Κώστα Βλάση  στον Δήμαρχο Κιλκίς Δημήτρη Κυριακίδη. 
Ο Δήμαρχος Κιλκίς ενημέρωσε τον Υφυπουργό για τη δυσκινησία που παρατηρείται στο κτηριολογικό πρόγραμμα, με συνέπεια να μην έχουν διασφαλιστεί οι αναγκαίες πιστώσεις αναφορικά με την ανέγερση του 4ου Γυμνασίου και του 10ου Δημοτικού Σχολείου Κιλκίς, διδακτηρίων που χρειάζεται η πόλη του Κιλκίς, και ζήτησε την υποστηρικτική συνδρομή του προκειμένου να ανοίξει ο δρόμος για την ένταξη χρηματοδότησης και την κατασκευή τους.
Ο Δήμαρχος Κιλκίς αναφέρθηκε, επίσης, στην  κτηριακή κατάσταση που παρουσιάζουν οι σχολικές εγκαταστάσεις, στα έργα αναπλάσεων των σχολικών αυλών που έχει υλοποιήσει η Δημοτική Αρχή και σε ανάλογες παρεμβάσεις που έγιναν πέρσι σε τρία σχολικά συγκροτήματα από το πρόγραμμα ‘’Μαριέτα Γιαννάκου’’. Επεσήμανε, ωστόσο, ότι από τη β’ φάση του προγράμματος, που ‘’τρέχει’’ τη φετινή περίοδο, αδικήθηκε ο Δήμος Κιλκίς, όπως συνολικά και ολόκληρη περιοχή της Κεντρικής Μακεδονίας, μιας και οι πρόνοιες του εν λόγω προγράμματος ωφέλησαν μόνο τα σχολεία της συμπρωτεύουσας.   
Ο κ. Βλάσης άκουσε με προσοχή τα αιτήματα που τέθηκαν υπόψη του και υποσχέθηκε ότι θα συνεχιστεί άμεσα η επικοινωνία με τη Δημοτική Αρχή για την ένταξη των δύο σχολικών μονάδων σε χρηματοδοτικό πρόγραμμα, δοθέντος του ότι ο Δήμος παρουσιάζει την απαραίτητη ετοιμότητα.     
Παρόντες στη συνάντηση ήταν η Αντιδήμαρχος Ελένη Πατλάκη, ο Πρόεδρος της Δημοτικής Επιτροπής Πρωτοβάθμιας Εκπαίδευσης Γιάννης Καραϊτης, η Πρόεδρος της Δημοτικής Κοινότητας Κιλκίς Φεβρωνία Ιωαννίδου και ο Πρόεδρος της ΔΕΕΠ ΝΔ Κιλκίς Μηνάς Παπαδόπουλος, ο οποίος συνόδευσε τον Υφυπουργό στην περιοδεία του στο Κιλκίς, στο πλαίσιο των προγραμματισμένων επισκέψεων υψηλόβαθμων στελεχών του κόμματος στη Βόρεια Ελλάδα, με την ευκαιρία της Διεθνούς Έκθεσης Θεσσαλονίκης.   
